Sari Savunen

Sari Savunen on suomalainen crossover-sopraano, säveltäjä, lauluntekijä ja esiintyvä taiteilija.

 Taustaa, klassinen musiikki 
Savunen aloitti musiikinopiskelun yksityisopettajan johdolla opiskellen pianoa, kannelta ja harmonikkaa. Laulutunnit hän aloitti 15-vuotiaana kotikaupungissaan Porissa Sinikka Mansikkala-Westerlundin johdolla. Klassiselta äänialaltaan Savunen on korkea sopraano/koloratuuri. Lukion jälkeen Savunen opiskeli vuoden Oriveden Opiston musiikkilinjalla minkä jälkeen aloitti kirkkomusiikkiopinnot Sibelius-Akatemian Kuopion yksikössä. Kaksi vuotta myöhemmin hän siirtyi opiskelemaan Kauniaisiin Työväen Akatemian kulttuurisihteerilinjalle ja jatkoi lauluopintoja yksityisesti Sibelius-Akatemian lehtori Marjut Hannulan johdolla. Kulttuurisihteeriopintojen päätyttyä hän muutti vuodeksi Oxfordiin opiskelemaan Master of Arts -tutkinnon Oxford Brookes Universityssä erikoistuen englantilaisen oopperan historiaan ja brittiläiseen nykyteatteriin. Tuolloin hän opiskeli laulua Annette Thompsonin johdolla ja esiintyi muun muassa opiskelijoiden oopperaproduktiossa The Four Note Opera Oxfordissa ja japanilaismusikaalissa Kanawa Edinburgh Festival Fringessä. Vuosina 2000–2002 sekä 2005 Savunen lauloi Savonlinnan Oopperajuhlakuorossa. Vuonna 2004 hän aloitti opiskelun Helsingin Metropolia Ammattikorkeakoulun vanhan musiikin linjalla, opiskellen barokkilaulua opettajinaan Päivi Järviö ja Juha Karvonen. Hän valmistui 2009 lied/oopperalinjalta laulupedagogiksi, laulunopettajinaan Marjut Hannula ja Margareta Haverinen-Brandt, tehden lopputyönsä Giuseppe Verdin sopraanorooleista sekä Il Trovatore -oopperasta. Savunen on opiskellut laulua myös mm. Ritva-Liisa Korhosen ja Maria Holopainen-Tatenon johdolla sekä kesäkursseilla Jorma Elorinteen ja Heini Hietasen johdolla.

Savunen on laulanut mm. seuraavat ooppera- ja musikaaliroolit:

Naiad / Ariadne auf Naxos / Strauss, Lontoo 2014, Yön kuningatar / Die Zauberflöte / Mozart, Helsinki 2014, Soolosopraano / La Piedra De Don / Rechberger, 2007, Amore / Il Ballo delle Ingrate / Monteverdi, Helsinki 2006, Almira / Almira / Händel, Helsinki 2006, Naisdemoni / Kanawa (musikaali) / Kojima, Edinburg Festival Fringe 2000 ja Soolosopraano / The Four Note Opera / Johnson, Oxford 2000.

Lisäksi Savunen on konsertoinut Suomessa ja UK:ssa liedpianistien, urkurien, kitaristien ja sellistien kanssa, mm. Canto d’Anime - Songs of the Soul (italialaisia lauluja, Lontoo), Cantares ja Fuego! (espanjalaisia lauluja), Rejoice!, Compassion ja To a Wild Rose (englantilaisia lauluja), Herääminen-kirkkokonsertti, Find Your Grail -musikaalikonsertti, Aika on virtaava vesi -kirkkokonsertti, Keväinen konsertti, teatterillinen musiikkiesitys Ulrikan laulut ja tanssit (yhteistyössä Helsingin kaupunginmuseon & Seurasaaren kansantanssijoiden kanssa 2009, ja josta äänitettiin myös albumi), Larin Parasken laulut (tilausteos sopraanolle ja harmonikalle Ilia Kalioujnov-Salmiselta) sekä Aftonkväde (ruotsalaisia 1700-luvun lauluja).

 Viihdemusiikki 
Vuoden 2015 keväällä Savunen vaihtoi klassisesta kevyempään ohjelmistoon ja otti taiteilijanimekseen Shirley Sparks. (www.shirleysparksmusic.com) 

Shirley Sparks on esiintynyt duo-kokoonpanolla eri pianistien sekä kitaristien kanssa sekä yhtyeiden solistina mm. Tampere-talossa, Espoon Sellosalissa, Lontoon Savoy-hotellissa, Pariisin amerikkalaisessa katedraalissa, Baltic Jazz -festivaalilla, Astoria Klubilla, Hakasalmen huvilassa, Albergan kartanossa, Espoon tuomiokirkossa, Turun Solo Sokos Hotel Seurahuoneella, Villa Bella Vistassa, Keski-Porin kirkossa, Porin Raatihuoneella, Taidegalleria Liisa Ekqvistillä, Turun vaakahuoneella, Ravintola Pörssissä, Radisson Blu Plaza -hotellissa sekä lukuisissa muissa paikoissa.

 Sävellystyö 
Savunen on säveltänyt klassisia yksinlauluja eri kielillä (englanti, italia, espanja, suomi), joululauluja, tangoja, kevyen klassista viihdeohjelmistoa (swing-henkisiä lauluja), digitaalista orkesterimusiikkia, elokuvamusiikkia, teatterimusiikkia, musiikkia markkinointivideoihin ja taideanimaatioon sekä tehnyt äänimaisemia. Tällä hetkellä työn alla on kuorosävellys sekakuorolle (tilausteos) sekä elokuvamusiikki avaruusaiheiseen elokuvaan.  

Lokakuussa 2025 sai Vindängensalissa Espoossa kantaesityksensä Savusen säveltämä, lauluja, elokuvallista taustamusiikkia ja äänimaisemia sisältämä multimediakonsertti Mythos - Ikuinen tuli. Se on tehty yhteistyössä animaatio- ja multimediatuottaja, taiteilija, kirjoittaja Kalleheikki Kanniston (suomenkielinen tarina, englanninkieliset lyriikat, animaatio) kanssa. Pianistina toimi Janne Hovi. 

Pariisin inspiroima, Savusen omia laulusävellyksiä sisältävä albumi, myöskin pianisti Janne Hovin kanssa äänitetty Silhouettes of Paris, julkaistiin heinäkuussa 2025. Sen ensiesitys oli Vindängensalissa Espoossa syyskuussa 2024.  

Kesällä 2024 Savunen sävelsi musiikin Kalleheikki Kanniston avaruusaiheiseen immersiiviseen 360-asteiseen digitaaliseen videoprojektioon The Grand Tour, joka pyöri vuoden verran The Lighthouse of Digital Art Galleryssä Berliinissä. Galleria toimii nykyisin nimellä AURA.  

Samana vuonna hän sävelsi musiikin kansainvälisen World Cultural Councilin 40-vuotisjuhlavideoon.  

Elokuussa 2023 julkaistiin Savusen sävellysalbumi Dreams of a Butterfly, joka on äänitetty pianisti Eliina Mäkiranta-Taalin kanssa. Laulusarjan kantaesitys oli Espoon tuomiokirkossa toukokuussa 2023. Levyillä olevien englanninkielisten laulujen musiikki liikkuu klassisen, populaarin ja musikaalin rajapinnoilla. 

 Levytykset sekä elokuva-ja teatterimusiikki 
2025: Silhouettes of Paris -levynjulkaisu Porin Raatihuoneella heinäkuussa (omakustanne, sävellykset, sovitukset, editointi, pianistina Janne Hovi) artistinimellä Shirley Sparks.

2023: Sävellysalbumi Dreams of a Butterfly (omakustanne, sävellykset, sovitukset, editointi, pianistina Eliina Mäkiranta-Taal) artistinimellä Shirley Sparks. 

2015: Albumi Travellight, amerikkalaisia ikivihreitä standardeja (omakustanne, Shirley Sparks & The Red Band)

2012: Musiikin sävellys ja sovitus Villilä Studioiden tuottamaan lyhytelokuvaan The Good Cop.

2011: Sävellysalbumi Pimeä valo (omakustanne, sävellykset, sovitukset, instrumentointi, säestys, artistinimellä Sari S., runot: Annikki Furuholm).

2008: Musiikin säveltäminen Annikki Furuholmin lastennäytelmään Vesikansan tarinoita. 

 Muu esiintymiskokemus 
Savunen on näytellyt useissa lyhytelokuvissa sekä teatteriproduktioissa ja opettanut äänenkäyttöä yksityisoppilaille, teatterilaisille ja kuoroille. Hän on lisäksi opiskellut teatteri-improvisaatiota, naamionäyttelemistä, teatterimaskeerausta ja kulttuurihistoriaa. Myös muodin ja teatteripuvustuksen historia on Savusen kiinnostuksen kohteena, ja hän suunnittelee ja toteuttaa teemaesiintymisasunsa usein itse.

 Lähteet 

 Aiheesta muualla 
 Shirley Sparksin omat verkkosivut
 Shirley Sparks JazzFinland.fi-sivustolla

Luokka:Suomalaiset laulajat
Luokka:Suomalaiset lauluntekijät
Luokka:Jazzlaulajat
Luokka:Elävät henkilöt
Luokka:Vuonna 1973 syntyneet